Szívinfarktus miatt kezelt betegek ellátása Magyarország különböző régióiban és a betegek 10 éves túlélése
Authors: Jánosi András , Pach Ferenc Péter , Erdős Gergely , Tóth Kálmán , Hári Péter , Ofner Péter , Andréka Péter 
Published: October 2021

Összefoglaló.
Előzmény: A szívinfarktus miatt kezelt betegek ellátásának
regionális adataira és a betegek hosszú távú kórlefolyására vonatkozó hazai
kutatás eddig nem történt. Célkitűzés: A vizsgálat célja a
Magyar Infarktus Regiszter pilotidőszakában rögzített betegeknél az ellátás és a
10 éves túlélés elemzése a magyarországi nagyrégiókban.
Módszer: A Magyar Infarktus Regiszter (későbbi neve:
Nemzeti Szívinfarktus Regiszter) 2010. január 1. és 2013. december 31. között a
centrumok önkéntes részvételével 23 142 beteg adatait rögzítette, akik írásban
hozzájárultak egészségügyi és klinikai adataik kezeléséhez. Az adatgyűjtés a
Kutatásetikai Bizottság engedélyével rendelkezett. A vizsgált populációban
12 104, ST-elevációval járó myocardialis infarctuson (STEMI) és 10 768,
ST-elevációval nem járó myocardialis infarctuson (NSTEMI) átesett beteg
szerepelt. A feldolgozott adatok 128 220 betegévre vonatkoznak, amelyeket
nagyrégiók szerint (Nyugat-, Közép- és Kelet-Magyarország) hasonlítottunk össze.
Eredmények: A STEMI-betegek 78,4%-ánál, az NSTEMI-betegek
51,6%-ánál történt katéteres érmegnyitás (PCI). NSTEMI esetén a
Közép-Magyarország és Nyugat-Magyarország régiókban a beavatkozás gyakoribb
volt, mint a Kelet-Magyarország régióban (p<0,01). Az utánkövetés során a PCI
a Nyugat-Magyarország régióban, a revascularisatiós szívműtét (CABG) a
Nyugat-Magyarország és a Kelet-Magyarország régióban szignifikánsan gyakoribb
volt, mint a Közép-Magyarország régióban (p<0,01). A STEMI-betegek között a
10 év alatt a férfiak 49,2%-a, a nők 46,6%-a halt meg, az NSTEMI-csoportban 63%,
illetve 57,6%. Az akut szakban elvégzett PCI mindkét betegcsoportban, nemben, az
utánkövetés minden időpontjában és a vizsgált régiókban csökkentette a
halálozást (p<0,01). A STEMI-betegek esetén a túlélés a régiók között nem
különbözött (p = 0,72), míg az NSTEMI után a 10 éves túlélés a
Nyugat-Magyarország régióban jobb volt (p<0,01).
Következtetés: A magyarországi nagyrégiók között az
infarktusos betegek ellátásában és prognózisában regionális különbségek vannak.
Orv Hetil. 2021; 162(36): 1438–1450.

Summary.
History: Regional data on patients’ care for myocardial
infarction and the long-term follow up of patients have not yet been studied in
Hungary. Objective: The study aims to analyze the care and
10-year survival of patients recorded during the Hungarian Myocardial Infarction
Registry’s pilot period in large regions of Hungary. Method:
Between Jan 1, 2010 and Dec 31, 2013, the Hungarian Myocardial Infarction
Registry recorded data on 23 142 patients with voluntary participation. The
Research Ethics Committee approved the program. The study included 12 104
patients with ST-elevation myocardial infarction (STEMI) and 10 768 patients
with non-ST-elevation myocardial infarction (NSTEMI). The data processed refer
to 128 220 patient years based on large regions (West, Central and East
Hungary). Results: Percutaneous coronary intervention occurred
in 78.4% of STEMI patients and 51.6% of NSTEMI patients. In the NSTEMI group,
percutaneous coronary interventions (PCIs) in the Central-Hungary and
West-Hungary regions were significantly more common than in the East-Hungary
region (p<0.01). During follow-up, PCI in the West-Hungary region,
revascularization surgery in the West-Hungary and East-Hungary regions were
significantly more common than in the Central-Hungary region (p<0.01). Among
STEMI patients, 49.2% of men and 46.6% of women died within 10 years, while in
the NSTEMI group 63% and 57.6%, respectively. PCI reduced mortality in both
patient groups, sex, at all times of follow-up and in the regions studied
(p<0.01). As for STEMI patients, survival was similar in all regions (p =
0.72), while after NSTEMI, 10-year survival in the West-Hungary region was
better (p<0.01). Conclusion: There are regional differences
in the care and prognosis of patients with myocardial infarction. Orv Hetil.
2021; 162(36): 1438–1450.